Predkladacia správa

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka sa predkladá na základe Plánu legislatívnych úloh vlády Slovenskej republiky na rok 2008 v súvislosti s plánovaným zavedením eura ako zákonného platidla v Slovenskej republike a úpravou úrokov z omeškania, ktorá sa zjednocuje pre občianske a obchodné vzťahy. 

Predložený návrh nariadenia vlády Slovenskej republiky obsahuje úpravu textu pôvodného nariadenia vlády Slovenskej republiky č. 87/1995 Z. z. v spojitosti s blížiacim sa termínom zavedenia eura v Slovenskej republike, ktoré je naplánované na deň 1. január 2009. Posun predloženia oproti termínu uvedeného v pláne legislatívnych úloh vlády Slovenskej republiky je spôsobený tou skutočnosťou, že návrh nariadenia je prepojený so samotným Obchodným zákonníkom a preto bolo potrebné zosúladiť obe normy aby v praxi neprichádzalo k rozporom a vyriešiť otázky ohľadne vzťahu noriem občianskeho a obchodného práva. 

Zámerom zmien je tiež zjednotenie právnej úpravy týkajúcej sa výšky úrokov z omeškania v občianskoprávnych vzťahoch a v obchodno-právnych vzťahoch. Rozdiel bude v tom, že v obchodno-právnych vzťahoch bude favorizovaná dohoda o výške úrokov. Ak by dlžníkom bol spotrebiteľ, ktorý dohodol obchodné právo (§ 262 ods. 1 Obchodného zákonníka), výška úrokov z omeškania bude čerpať svoj základ obligatórne v občianskoprávnej úprave.  

Návrh nariadenia reaguje na zmenu § 369 Obchodného zákonníka, ktorý s navrhovanou účinnosťou 15. januára 2009, zjednocuje uplatňovanie a výpočet úrokov z omeškania s predpismi občianskeho práva. Keďže je detailná úprava obsiahnutá práve v nariadení vlády Slovenskej republiky č. 87/1995 Z. z., bolo nevyhnutné pristúpiť k novelizácii. 

           Návrh nariadenia je v súlade s Ústavou Slovenskej republiky, Občianskym zákonníkom, s medzinárodnými zmluvami, ktorými je Slovenská republika viazaná, s právom Európskych spoločenstiev a  Európskej únie ako aj s ustanoveniami zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov.
	
              Návrh nariadenia vlády Slovenskej republiky nebude mať dopad na štátny rozpočet, rozpočty obcí alebo rozpočty vyšších územných celkov a nezakladá nároky na pracovné sily a organizačné zabezpečenie. Materiál nemá finančný, ekonomický, environmentálny vplyv, ani vplyv na zamestnanosť. Podnikateľské prostredie zasiahne zmena týkajúca sa úrokových sadzieb pozitívne. Odstráni sa doteraz platná úprava, ktorá spôsobovala v praxi nielen podnikateľských subjektov, ale i štátnych orgánov aplikačné problémy.